


ANEXA  la Hotărârea nr. 459/20.12.2005
Procedura de vânzare a imobilelor  proprietate privată a Primăriei  municipiului Timişoara


Persoanele care au calitate de chiriaş în imobilele proprietate privată a Primăriei municipiului Timişoara, pot solicita cumpărarea acestora în baza prezentei hotărâri.

În vederea întocmirii contractului de vânzare-cumpărare a apartamentelor proprietate privată a Primăriei municipiului Timişoara, care fac obiectul H.C.L. nr. 459/20.12.2005  sunt necesare următoarele acte:
· cerere de cumpărare din partea chiriaşului;

· contractul de închiriere în original;

· adeverinţă de la Asociaţia de locatari (proprietari), cu cheltuielile la zi;

· declaraţie notarială din care să rezulte că nu au avut şi nu au înstrăinat locuinţe pe teritoriul municipiului Timişoara, după 01.01.1990.
Actele se depun la Registratura Primăriei municipiului Timişoara, camera nr. 12.
Chiriaşii titulari de contract  ai apartamentelor, pot opta pentru cumpărarea acestor apartamente cu plata integrală sau în rate  a preţului.
Fondurile obţinute din vânzare vor fi destinate pentru construirea altor imobile cu destinaţia de locuinţă.

Pentru stabilirea corectă a valorii de vânzare ( apartament şi teren ) este necesară dezmembrarea pe apartamente, dezmembrare care va fi executată de către titularii contractelor de închiriere. 

În vederea vânzării imobilelor proprietate privată a Primăriei municipiului Timişoara, se stabileşte un preţ de vânzare , pe baza unui raport de evaluare  elaborat de persoane fizice  sau juridice autorizate , potrivit legii. Evaluatorul va fi selectat prin licitaţie  publică organizată.
Valoarea investiţiilor executate de chiriaşi pe cheltuială proprie,  cu Autorizaţie de construire şi acordul proprietarului,  şi pentru care există acte doveditoare ,vor fi evidenţiate separat în Raportul de evaluare şi vor fi scăzute din preţul de vânzare.
Preţul de vânzare  al terenului aferent imobilelor se determină pornind  de la valoarea de circulaţie a terenului , determinată pe baza următoarelor criterii :

a ) situarea terenului în localitate ;

b ) categoria localităţii şi zona în cadrul localităţii .

Contravaloarea expertizei se achită de către Primăria municipiului Timişoara , din sumele încasate prin vânzarea  acestor  imobile. 
Valoarea calculată ce va fi aprobată prin H.C.L. în vederea vânzării, se va face  pentru fiecare imobil în parte.
În cazul vânzării apartamentelor cu plata în rate, la încheierea contractului, se va achita un avans de minim 30% din preţul apartamentului. Ratele lunare pentru achitarea contravalorii apartamentului, se vor eşalona pe o perioadă de maximum 15 ani, cu o dobândă reprezentând jumătate din dobânda de referinţă stabilită anual de Banca Naţională a României.
La cumpărarea cu plata în rate a apartamentelor, chiriaşii se vor prezenta cu adeverinţă de salariat sau cupon de pensie, iar în cazul în care nu au loc de muncă, vor da o declaraţie că se obligă să achite contravaloarea rămasă la casieria Primăriei. De asemenea vor avea nevoie de doi giranţi care vor prezenta adeverinţe de salariat sau cupoane de pensie.
Achitarea ratelor lunare, se va face la casieria Direcţiei Patrimoniu. Neplata ratelor, atrage după sine majorări (0,3%/zi  întârziere) şi penalizări (0,5%/lună întârziere), conform O.G. 26/2001. Neplata la scadenţă a 6 rate lunare, atrage executarea silită asupra locuinţei, evacuarea necondiţionată din locuinţă şi anularea contractului .  Executarea silită se va face în baza contractului care are valoare de înscris autentic şi constituie titlu executoriu.
Prevederile prezentei H.C.L. nu se aplică chiriaşilor titulari sau membrilor familiei lor – soţ, soţie, copii minori – care au dobândit sau au înstrăinat o locuinţă proprietate personală după 01.01.1990, în localitatea de domiciliu.
Chiriaşii care nu dispun de posibilităţi materiale pentru a cumpăra apartamentul în care locuiesc, pot să rămână în continuare în spaţiul locativ respectiv, în baza contractului de închiriere, plătind chiria stabilită prin lege.

